ועדת הכלכלה, כנסת 18, פרוטוקול מספר 980, 2013-01-21 11:30

כרמל שאמה-הכהן: בוקר טוב.

כרמל שאמה-הכהן: אנחנו פותחים את ישיבת ועדת הכלכלה הראשונה להיום.

כרמל שאמה-הכהן: על סדר-היום: תקנות כביש אגרה (כביש ארצי לישראל) (סכומי דמי הגביה) (יקנעם סומך), התשע"ג-2012.

כרמל שאמה-הכהן: לאחר מכן יש לנו ישיבה נוספת כמעט באותו עניין, תקנות כביש אגרה (כביש ארצי לישראל) (סכומי דמי גביה) (תיקון), התשע"ג-2012.

כרמל שאמה-הכהן: מי מציג את התקנות?

כרמל שאמה-הכהן: בבקשה.

ראובן לבאון: בוקר טוב.

ראובן לבאון: ראובן לבאון, מנכ"ל חברת כביש חוצה ישראל, אנחנו מאוד שמחים להיות כאן.

ראובן לבאון: אתי צוות שלם של חברים מהאוצר, משרד התחבורה וחוצה ישראל, שקשורים כולם בקידום כביש חוצה ישראל צפונה, צפונה מעבר לאזור אליקים, המשך הכביש צפונה – יש מפה מצורפת בנייר העבודה שהצגנו לכם.

ראובן לבאון: אנחנו מקדמים תהליך של מכרז לקביעת זכיין לקידום הכביש באורך כ-21 קילומטרים, ממבואות יקנעם ועד מחלף סומך.

ראובן לבאון: הכביש בנוי משני סוגי מקטעים, מאוד חשוב להבין.

ראובן לבאון: מקטע אחד הוא מקטע חדש שכמעט כולו עובר במנהרות – עוקף יקנעם ועוקף רכסים – והמקטעים האחרים הם שדרוג כביש 70 הקיים.

ראובן לבאון: אני מחדד את הנקודה הזאת מאחר שיש כנראה אצל מספר גורמים אי-הבנה לגבי הקונספט של האגרה וההקשר שלה גם כאן.

לאה ורון: מה האורך של כל מקטע, שמהווה למעשה יחידת גבייה מהצרכן?

ראובן לבאון: קטע 7 המינהלי, שהוא באזור יקנעם, עובר במנהרה באורך של 1.7 קילומטרים.

ראובן לבאון: כשני קילומטרים זהו קטע האגרה של יקנעם.

ראובן לבאון: בקטע המשותף – כמו שנוסעים היום בכביש 6 בן-שמן – דניאל, ברגע שהקטע המשותף חופשי, אין שם גביית אגרה, הוא כביש חופשי לכל דבר ועניין.

ראובן לבאון: מגיעים לאזור העמקים ועוברים במנהרת רכסים ואיבטין, יש לנו שם כ-2.8 קילומטרים מנהרות - קטע חדש לחלוטין – שם גובים אגרה.

ראובן לבאון: התפיסה בארץ ובעולם אומרת שלכל קטע אגרה חייב להיות כביש קיים, נתון, שבו אפשר לנסוע ללא תשלום.

לאה ורון: זה החוק שעשתה ועדת הכלכלה.

ראובן לבאון: ככה זה ביקנעם, ככה זה ביגור וככה זה בכביש 6 לכל אורכו.

ראובן לבאון: זה לגבי התהליך.

ראובן לבאון: פעם ראשונה התייצבנו כאן

ראובן לבאון: כמעט לפני שנתיים וקיבלנו את אישורכם להחלטת הממשלה על עצם קיומו של הכביש ככביש אגרה.

ראובן לבאון: זה היה השלב הראשון.

ראובן לבאון: בשלב יותר מאוחר הגענו לכאן ודנו בפברואר החולף בגובה האגרות, במשטר האגרות, בכל מה שקשור בקטע הזה.

ראובן לבאון: למעשה קיבלנו את ברכתכם לכל המתווה, כולל עדכון שאתה יזמת, אדוני היושב-ראש, בנושא משאיות בבוקר – שהוטמע כמובן בתוך מסמכי המכרז.

כרמל שאמה-הכהן: דובר גם על רכב פרטי.

ראובן לבאון: למיטב זיכרוני, דובר על רכב כבד בשעות הבוקר, שבעצם קיבל הנחה.

כרמל שאמה-הכהן: רכב פרטי.

ראובן לבאון: מה שאושר בהחלטה, זה מה שמאושר.

ראובן לבאון: הנושא שעל סדר-היום היום – הסוגיה המשלימה של דמי גבייה – הוזכר, הוצג, אבל לא יכול היה לקבל החלטה בזמנו כי התקנות לא היו מוכנות.

ראובן לבאון: הוא נכלל באופן עקרוני כבר בהחלטת הממשלה, כפוף כמובן לאישור של ועדת הכלכלה את התקנות, שזה נושא המפגש עכשיו.

ראובן לבאון: ככלל, העבודה של ועדת המכרזים לזיכיון הזה ניתחה את כל המרכיבים של התשלומים למיניהם ומשטרה, והגיעה למסקנה שסכום, הייתי אומר, כמעט סמלי של שקל אחד בסיס לפני מע"מ הוא הסכום הראוי לכיסוי הוצאות האיתור ומה שנקרא דמי הגבייה, כמובן אך ורק למשתמשים שאינם מנויים.

ראובן לבאון: כל מי שמנוי ורשום, הוא כמובן פטור מזה.

ראובן לבאון: מדובר אך ורק לגבי משתמשים שאינם מנויים, זה האלמנט האחרון שנותר ללא אישור מבחינת ועדת הכלכלה, ועם הנושא הזה אנחנו כאן.

ראובן לבאון: כמובן, עם המרכיבים הנוספים של תהליכי העדכון התקופתיים וכל יתר הרכיבים.

ראובן לבאון: זה כסקירה כללית של התהליך.

ראובן לבאון: המכרז עצמו, כאמור, נמצא בשלב מאוד מתקדם.

ראובן לבאון: אנחנו קרובים למועד הגשת ההצעות של הזכיינים, כמובן שהם צריכים לדעת מה מצפה להם בכל הפרוצדורות שקשורות בגבייה.

ראובן לבאון: כל יתר הדברים מוטמעים.

ראובן לבאון: יש אמירה כללית לגבי נושא דמי הגבייה, כפוף כמובן לאישור של ועדת הכלכלה.

כרמל שאמה-הכהן: דמי הגבייה הם שקל בכל פעם שנכנסתי אם אני לא מנוי?

טליה ירושלמי: לכל נסיעה.

כרמל שאמה-הכהן: לכל נסיעה, לא לכל קטע.

טליה ירושלמי: לכל נסיעה.

איתי עצמון: זה סכום שמתווסף לאגרה.

כרמל שאמה-הכהן: כמה זה עד היום בקטעים אחרים?

ראובן לבאון: בקטע של "דרך ארץ" – שזה זיכיון אחר לחלוטין שגם בנוי מניתוח אחר לגמרי – הסכום הוא הרבה יותר גבוה.

ראובן לבאון: אנחנו עשינו את המאמץ הזה גם ברוח ששרתה אצלכם עם כל הקידום לפריפריה, ולכן הסכום הזה נמוך משמעותית ממה שקיים היום בחלק המרכזי.

כרמל שאמה-הכהן: האם יש למישהו מה לומר בעניין?

כרמל שאמה-הכהן: נא להקריא את התקנות.

חוה ראובני: תודה רבה, אדוני.

כרמל שאמה-הכהן: הערות?

איתי עצמון: רציתי לשאול האם יש לכם איזושהי הערכה לגבי תחילת ההפעלה.

ראובן לבאון: מה שעומד לפנינו זה אל"ף, הגשת ההצעות; בי"ת, בחינתן וקביעת הזכיין המועדף – זה יקרה בחודשים הקרובים.

ראובן לבאון: אחר כך נכנס הליך שידוע בשם "הסגירה הפיננסית", שזה תהליך שלוקח קרוב לשנה.

ראובן לבאון: זאת אומרת, סדר גודל של שנה ורבע, שנה וחצי מהיום, יהיה מה שנקרא הצעה ותחילת העבודות.

ראובן לבאון: משך העבודות – בקטע 7, אזור יקנעם, משך של כשלוש שנים; קטע 3 בואכה סומך לוקח עוד כחצי שנה.

ראובן לבאון: הם עובדים במקביל אבל הקטע השני יותר ארוך והיקף המנהרות יותר גדול.

לאה ורון: אנחנו מדברים על חמש שנים?

איתי עצמון: בערך חמש-שש שנים.

ראובן לבאון: מהמצב של היום אנחנו מדברים על כשנה וחצי הכנות עד תחילת ביצוע ועוד כשלוש שנים ומשהו, כלומר בין ארבע שנים וחצי לחמש שנים – אנחנו ב-2017.

איתי עצמון: שאלתי את זה מכיוון שאני רוצה להסב את תשומת הלב לכך שבתקנה 4(א)(1) אתם מדברים על יום עדכון ראשון של דמי הגבייה – שיום העדכון יהיה ביום תחילת תקופת ההפעלה, אנחנו שמענו כרגע שזה יהיה כנראה בעוד חמש שנים, ואתם בעצם רוצים להצמיד למדד שפורסם בחודש דצמבר 2012.

דודי קופל: זה המודל.

דודי קופל: השקל מבוסס על ניתוח כלכלי של עלות הגבייה, וכיוון שכך, צריך להצמיד את ערכו למועד של תחילת ההפעלה.

איתי עצמון: למה לא להצמיד את ערכו למדד שפורסם לאחרונה, במועד תחילת ההפעלה?

נדב צוק: החישוב של השקל הוא נכון להיום.

דודי קופל: כי אז לא תהיה התאמה בין העלויות.

קריאה: אתה חייב להצמיד אותו במצ'ינג.

כרמל שאמה-הכהן: בסדר.

כרמל שאמה-הכהן: האם יש עוד הערות?

איתי עצמון: הערה טכנית קטנה להגדרה של "חייב רשום" – אני חושב שבמקום "לכיסוי החוב" זה צריך להיות "לכיסוי החיוב".

איתי עצמון: אני משווה את זה להגדרה שקיימת בתקנות כביש אגרה (כביש ארצי לישראל)(סכומי דמי הגביה), התשנ"ט-1999, אני מבין שהתקנות האלה אמורות להיות מאוד דומות להן, לכן צריך לתקן שם.

ראובן לבאון: תודה על התיקון.

כרמל שאמה-הכהן: המועצה לצרכנות, האם יש הערות?

מיטל בשרי: אני רוצה לקבל עוד פעם הסבר לגבי שני קטעי כביש 70.

מיטל בשרי: הובטח שלא ייגבה עבורם כסף.

מיטל בשרי: למה זה לא נכלל פה?

מיטל בשרי: הלוא הם חלק ממקטע 3.

ראובן לבאון: תחזרי לחומר הרקע המקורי בהחלטת הממשלה, הכול מפורט שם.

ראובן לבאון: אני לא יודע איזה נייר את מחזיקה ביד.

מיטל בשרי: זו הודעת דובר של משרד התחבורה.

ראובן לבאון: זאת ההודעה או הודעה לתקשורת?

ראובן לבאון: יש פירוט מלא.

מיטל בשרי: הוא הודיע שעל שני הקטעים של כביש 70, חלק 3, לא ייגבה כסף, ועכשיו זה לא נכלל באיזשהו קטע שמסייג אותם מקטע 3.

ראובן לבאון: זה מקרין חזרה להחלטת הממשלה המקורית, שם כתוב בצורה ברורה כשמש.

ראובן לבאון: קטעים חדשים, כפי שהסברתי, הם קטעים שעליהם ניתן להשית אגרה, וקטעים שבהם משדרגים את הכביש הקיים היום הם קטעים חופשיים לכל דבר ועניין.

ראובן לבאון: אין בכלל שאלה סביב העניין הזה וזה מופיע בהחלטת הממשלה.

חוה ראובני: אני מבקשת להוסיף שברובד המשפטי, התקנות האלה לא מסדירות את גביית האגרה.

חוה ראובני: על-פי חוק כביש ארצי לישראל, קביעת האגרה היא לא בתקנות, לעומת זאת דמי הגבייה הם כן בתקנות.

חוה ראובני: הגדרת "דמי גבייה" בחוק כביש אגרה (כביש ארצי לישראל) היא "תשלום לפי חוק זה המתווסף לאגרה בשל נסיעת רכב בכביש אגרה".

חוה ראובני: איפה שאין אגרה, אין גם דמי גבייה, והגבייה של האגרה היא לפי אותה החלטת ממשלה.

איתי עצמון: שאושרה בוועדה.

חוה ראובני: שאושרה פה בוועדה, ולכן אין בתקנות האלה שום אזכור של האגרה.

חוה ראובני: אנחנו עוסקים כאן

חוה ראובני: אך ורק בתוספת לאגרה שמוסדרת בכלל במנגנון אחר בהחלטת הממשלה שאושרה פה בוועדה כבר לפני שנה.

כרמל שאמה-הכהן: התקנות אושרו.

חוה ראובני: תודה רבה, אדוני.